La programació infantil del Mes del Llibre comença amb el conte “La Magia del Frutivalle”
2025-07-24

Els xiquets i xiquetes de Burjassot tenen tot un mes per davant, abril, per a aprendre i gaudir de la quantitat d’aventures que els esperen en els llibres, mitjançant una extensa i variada programació que l’Equip de Biblioteques de l’Institut Municipal de Cultura i Joventut de Burjassot ha programat per a celebrar, amb els més xicotets de la casa, el Mes del Llibre.

La primera activitat tindrà lloc el 6 d’abril, dimecres, a les 18 h, en la Biblioteca Infantil. Es tracta de la presentació del conte “La Magia del Frutivalle” (Editorial Aranya, 2014). La seua autora, Juana Bou, explicarà, als xiquets i xiquetes que assistisquen a la presentació, aquesta màgica història que tracta, principalment, sobre l’amor als animals i el necessari respecte i cura del nostre entorn natural. Escrit en castellà, valencià i anglès, amb “La Magia del Frutivalle”, els xiquets s’endinsaran en el món de Yunilda, una xiqueta que viu en un bell regne anomenat Dan Mark i que té el do de parlar amb els animals. Però a més, darrere del missatge central, el conte també tanca altres valors com la bondat, la companyonia, l’ajuda, l’amistat i l’amor.

Juana Desamparados Bou García va nàixer a València. Filla d’emigrants espanyols, ha passat bona part de la seua vida a Argentina, on va cursar els seus estudis d’Agronomia. Molt sensible amb la protecció del món animal i amb la preservació del Medi Ambient, ha sigut de retorn a la seua terra natal on Juana ha pres vertader contacte amb la naturalesa, sentint el desig de transmetre als més menuts el respecte per l’entorn natural i l’amor als animals.